Laulupedagogit

Laulupedagogit ry on valtakunnallinen laulunopettajien yhdistys, jonka tarkoituksena on laulutaiteen, sen opetuksen ja laulupedagogiikan kehittäminen Suomessa. 
Yhdistyksen nykyinen puheenjohtaja on Juho Eerola.
Yhdistyksen toiminta.
Laulupedagogit ry perustettiin vuonna 1983 professori Matti Tuloiselan johdolla edistämään suomalaista laulupedagogiikkaa. Perustamisestaan lähtien toimintaan on kuulunut alan tutkimusten ja tiedon julkaisutoiminta, yhdistyksen vuosikonferenssin järjestäminen (vuoteen 2022 asti Laulupedagogien koulutuspäivät) sekä toiminta kansallisena yhteysjärjestönä Euroopan laulunopettajien yhdistykseen EVTA:an. 
Yhdistyksen jäseniksi voivat hakea laulunopetuksen ja äänen parissa ammattimaisesti työskentelevät henkilöt sekä laulupedagogiikan opiskelijat. Kannatusjäsenikseen yhdistys toivottaa tervetulleiksi kaikki laulupedagogiikasta kiinnostuneet ihmiset ja tahot.
Julkaisutoiminta.
"Laulupedagogi" on yhdistyksen keskeinen julkaisualusta, joka on ilmestynyt vuodesta 1987 ja tukenut alan kehitystä jakamalla arvokasta tutkimustietoa ja materiaalia. Se on myös esitellyt yhdistyksen toiminnan kehitystä, tapahtumia ja projekteja. Julkaisutoiminnan tavoitteena on tukea jäsenistön tutkimus- ja kirjoittamistyötä sekä jakaa tietoa, joka syventää ja vahvistaa yhdistyksen jäsenten tietopohjaa.
Julkaisutoiminnan tavoitteena on tarjota jäsenistölle ajankohtaisia tutkimuksia, artikkeleita ja käytännön vinkkejä, edistäen samalla laulupedagogiikan kehitystä. Julkaisussa on käsitelty teemoja kuten äänenkäytön tutkimus, opetusmetodit, laulutekniikat ja taiteellinen kehitys. Vuodesta 2019 lähtien yhdistys on siirtynyt fyysisen kirjan julkaisusta verkkosivuille julkaistaviin artikkeleihin.
Laulupedagogi-kirjan julkaisut
Vuosikonferenssi.
Yhdistys on perustamisestaan (1983) lähtien järjestänyt koulutuspäiviä, joiden nimi päivitettiin 2023 Laulupedagogien vuosikonferenssiksi. Konferenssi pidetään helmi–maaliskuussa ja sen aiheet vaihtelevat laajasti pedagogiikasta äänitutkimukseen, opetusdemoista ja workshopeista aina koulutuspolitiikan muutoksiin. Yhdistys tarjoaa jäsenistölleen ajankohtaisia ajatuksia, tukea ja uusia näkökulmia omaan työhönsä sekä kuulee aktiivisesti jäsentensä tarpeita ja toiveita eri aiheista. Konferenssin yhteydessä pidetään myös yhdistyksen vuosikokous, jossa valitaan yhdistyksen hallitus joka toinen vuosi ja puheenjohtaja joka kolmas vuosi.
Vuosikonferenssi on jäsenille maksuton. Myös yhdistykseen kuulumattomien henkilöiden on mahdollista osallistua konferenssiin konferenssimaksua vastaan.
Kansainvälisyys.
Yhdistys on EVTA:n (European Voice Teachers' Association) ja kansainvälisen kongressiorganisaation ICVT (The International Congress of Voice Teachers) jäsen. Näiden organisaatioiden kautta Laulupedagogit ry:llä on mahdollisuus osallistua kansainvälisiin konferensseihin, työpajoihin ja seminaareihin, joissa jaetaan uusimpia tutkimuksia, opetuskäytäntöjä ja laulupedagogiikan innovaatioita. Yhdistys edistää jäsentensä kansainvälisiä suhteita, ja sen kautta jäsenet voivat osallistua erilaisiin projekteihin ja koulutustilaisuuksiin. Laulupedagogit ry myös pyrkii aktiivisesti edistämään ja mahdollistamaan suomalaisen laulupedagogiikan osaamisen viennin myös ulkomaille.
Yhdistyksen hallitus.
Yhdistyksen toiminnasta ja taloudesta vastaa Laulupedagogit ry:n hallitus, johon kuuluu puheenjohtajan lisäksi viisi hallituksen jäsentä ja kaksi varajäsentä. Hallitus valitaan yhdistyksen vuosikokouksen yhteydessä, joka järjestetään vuosikonferenssin yhteydessä. Puheenjohtajan vaalit järjestetään joka kolmas vuosi ja uuden hallituksen vaalit kahden vuoden välein.